Broj: 711-I-1612-M-84/22-02-21

Zagreb, 16.veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Davora Huške, ravnatelja Uprave u Ministarstvu regionalnoga razvoja i fondova Europske unije,** za davanjem očitovanja,na 159. sjednici održanoj dana 16.veljače 2022.g. daje sljedeće

**MIŠLJENJE**

**Sukladno članku 22. stavku 2. ZSSI-a, nakon proteka roka od dvanest mjeseci od prestanka obnašanja dužnosti pomoćnika ministra u Ministarstvu regionalnog razvoja i fondova Europske, ograničenje propisano člankom 18. stavak 2. ZSSI-a neće se odnositi na Davora Hušku, ravnatelja Uprave u Ministarstvu regionalnoga razvoja i fondova Europske unije kao rukovodećeg državnog službenika iz članka 3. stavak 3. ZSSI-a, a do isteka tog razdoblja može biti član u najviše do dva upravna vijeća ustanova od posebnog državnog interesa, odnosno od posebnog interesa za jedinicu lokalne i područne (regionalne) samouprave, ali bez prava na nakandu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Davor Huška, ravnatelj Uprave u Ministarstvu regionalnoga razvoja i fondova Europske unije. U Povjerenstvu je zahtjev zaprimljen 14. veljače 2022. pod poslovnim brojem 711-U-2785-M-84/22-01-5, povodom kojeg se vodi predmet broj M-84/22.

Uvidom u registar obveznika utvrđeno je kako je Davor Huška ravnatelj uprave u Ministarstvu regionalnoga razvoja i fondova Europske unije od dana 04.03.2021.g.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositelj navodi kako je od ožujka 2021.g. imenovan ravnateljem Uprave za financije i IT sustave u Ministarstvu regionalnoga razvoja i fondova Europske unije, od kada nije dužnosnik već samo državni službenik.

Nastavno traži mišljenje Povjerenstva u koliko upravnih vijeća ili sličnih tijela može biti član te može li primiti naknadu, primjerice kao član upravnog vijeća županijske bolnice.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 3. ZSSI-a propisano je da se odredbe iz članaka 10. do 14. glave III. i članaka 48. do 50. ZSSI-a odgovarajuće se primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Člankom 46. stavkom 2. Zakona o sustavu državne uprave („Narodne novine“, broj 66/19., u daljnjem tekstu: Zakon o sustavu državne uprave) propisano je da rukovodeće državne službenike koji rukovode upravnim organizacijama u sastavu ministarstava i glavnim tajništvima tijela državne uprave te zamjenjuju čelnike državnih upravnih organizacija imenuje i razrješuje Vlada prema propisima o državnim službenicima.

Članakom 55. Zakona o sustavu državne uprave propisano je da se Ministarstva ustrojavaju za obavljanje poslova državne uprave u pravilu u više upravnih područja. U sastavu ministarstva ustrojavaju se najmanje dvije upravne organizacije temeljem stavka 2. istog članka, dok je u stavku 3. određeno da se upravne organizacije u sastavu ministarstava ustrojavaju u pravilu kao: uprave, za jedno ili više upravnih područja u kojima se pretežito obavlja provedba državne politike, neposredna provedba zakona i upravni nadzor, s određenim stupnjem samostalnosti u radu, zatim zavodi za jedno ili više upravnih područja u kojima se pretežito obavljaju stručno-analitički poslovi koji zahtijevaju viši stupanj samostalnosti te posebne uvjete i načine rada unutar ministarstva te inspektorati, za inspekcijski nadzor u jednom ili više upravnih područja, s višim stupnjem samostalnosti u radu.

Sukladno članku 57. stavak 1. Zakona o sustavu državne uprave upravnom organizacijom u sastavu ministarstva rukovodi ravnatelj za uprave, zavode, ravnateljstva i urede te glavni inspektor za inspektorate. U članku 2. istog članka navodi se da rukovodeći državni službenik iz stavka 1. istog članka za svoj rad odgovara nadležnom državnom tajniku, ministru i Vladi.

Člankom 2. Uredbe o unutarnjem ustrojstvu Ministarstva regionalnoga razvoja i fondova Europske unije („Narodne novine“ broj: 97/20) propisano je da se u sastavu Ministarstva, ustrojavaju: Kabinet ministra, Glavno tajništvo, Uprava za financije i informacijsko-telekomunikacijske sustave, Uprava za strateško planiranje i koordinaciju fondova EU, Uprava za provedbu operativnih programa i financijskih instrumenata, Uprava za regionalni razvoj, Uprava za europsku teritorijalnu suradnju, Uprava za otoke, Uprava za potpomognuta područja i Samostalna služba za unutarnju reviziju.

Člankom 74.a stavak 1. Zakona o državnim službenicima („Narodne novine“ broj: 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15, 138/15, 61/17, 70/19, 98/19) određeno je da u kategoriji radnih mjesta rukovodećih službenika, na radna mjesta ravnatelja i glavnog inspektora koji upravlja upravnom organizacijom u sastavu ministarstva, glavnog tajnika ministarstva i državne upravne organizacije, zamjenika državnog tajnika središnjeg državnog ureda, zamjenika glavnog državnog inspektora, zamjenika glavnog ravnatelja državne upravne organizacije, ravnatelja ureda Vlade, predstojnika Ureda potpredsjednika Vlade, ravnatelja ureda, agencija, direkcija i drugih stručnih službi koje Vlada osniva uredbom, imenuje i razrješava Vlada na prijedlog čelnika tijela, na temelju javnog natječaja na razdoblje od četiri godine.

Slijedom navedenog Davor Huška je kao ravnatelj Uprave za financije i informacijsko telekomunikacijske sustave u Ministarstvu regionalnoga razvoja i fondova Europske unije rukovodeći državni službenik, kojeg imenuje Vlada Republik Hrvatske na temelju prethodno objavljenog natječaja obveznik ZSSI-a iz članka 3. stavak 3. te se na njega odgovarajuće primijenjuju samo odredebe odredbe iz članaka 10. do 14. glave III. i članaka 48. do 50. ZSSI-a, odnosno povodom obnašanja dužnosti ravnatelj Uprave ne obvezuju da odredbe ZSSI-a.

Članak 18. ZSSI-a odnosi se članstvo obveznika u upravnim tijelima i nadzornim odborima pa je tako u stavku 1. određeno kako obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, dok je stavkom 2. propisano da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u Registar obveznika koji vodi Povjerenstvo utvrđeno je da je Davor Huška obnašao dužnost pomoćnika ministra u Ministarstvu regionalnog razvoja i fondova Europske unije od 17.02.2016. do 04.03.2021.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člakom 15. stavkom 1. Zakona o obvezama i pravima državnih dužnosnika („Narodne novine“ broj: 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti

Slijedom navedenog, ograničenje iz članka 18. ZSSI-a primijenjuje se na obveznika Davora Hušku još 12 mjeseci nakon prestanka obnašanju dužnosti pomoćnika ministra u Ministarstvu regionalnog razvoja i fondova Europske unije, te stoga u tom razdoblja može biti član u najviše do dva upravna vijeća ustanova od posebnog državnog interesa, odnosno od posebnog interesa za jedinicu lokalne i područne (regionalne) samouprave, ali bez prava na nakandu, osim prava na naknadu putnih i drugih opravdanih troškova, a nakon proteka toga razdoblja više ga ne obvezuje navedeno zakonsko ograničenje, odnosno više neće biti ograničen u pogledu broja upravnih vijeća javnih ustanova u kojima za vrijeme obnašanja dužnosti ravnatelja Uprave kao rukovodeći državni službenik može biti, te će moći ostvarivati naknadu za rad u upravnim vijećima.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Davor Huška, elektroničkom dostavom
2. Objava na internetskoj stranici Povjerenstva
3. Pismohrana